ຂປລ. ພິທີສະເຫລີມສະຫລອງ ວັນແພດລາວ 18 ມິຖຸນາ ໄດ້ຈັດຂຶ້ນ ໃນທ້າຍອາທິດຜ່ານມາ ທີ່ໂຮງໝໍແຂວງຫລວງພະບາງ ໂດຍມີທ່ານ ວົງສະຫວັນ ເທບພະຈັນ ຮອງເຈົ້າແຂວງຫລວງພະບາງ, ທ່ານ ອຳພອນ ພະລາມມີໄຊ ຫົວໜ້າພະແນກສາທາລະນະສຸກແຂວງ, ພ້ອມດ້ວຍຄະນະອຳນວຍການໂຮງໝໍແຂວງ, ຜູ້ຕາງໜ້າຈາກພະແນກການ, ພະນັກງານແພດ ພ້ອມດ້ວຍນັກສຶກສາເຂົ້າຮ່ວມ.
ທ່ານ ອຳພອນ ພະລາມມີໄຊ ໄດ້ຂຶ້ນເລົ່າປະຫວັດຄວາມເປັນມາ ແລະ ການເຕີບໃຫຍ່ຂະຫຍາຍຕົວ ຂອງວັນແພດລາວ ເຊິ່ງໄດ້ຮັບສ້າງຕັ້ງຂຶ້ນ ແລະ ກຳນົດເອົາ ໃນກົດໝາຍ ປິ່ນປົວ ເພື່ອໃຫ້ພົນລະເມືອງລາວບັນດາເຜົ່າ ທຸກຊັ້ນຄົນ ເຫັນໄດ້ການເຕີບໃຫຍ່ ຂອງວຽກງານສາທາລະນະສຸກ, ຂອງຖັນແຖວພະນັກງານແພດ ໃນແຕ່ລະໄລຍະ ເພື່ອຈາລຶກບຸນ ຄຸນງາມຄວາມດີຂອງພະນັກງານແພດ ແລະ ພະນັກນັກງານສາທາລະນະສຸກ ທຸກທົ່ວໜ້າ ທີ່ໄດ້ປະກອບສ່ວນ ເຂົ້າໃນການປິ່ນປົວຮັກສາສຸຂະພາບຊັ້ນຄົນຕ່າງໆ ໃນທົ່ວສັງຄົມ. ເປັນການປຸກລະດົມປະຊົນບັນດາເຜົ່າ ໃຫ້ເຫັນໄດ້ຄວາມສຳຄັນ ແລະ ເປັນເຈົ້າການ ໃນການສົ່ງເສີມ ຮັກສາສຸຂະພາບຂອງຕົ້ນເອງ, ຄອບຄົວ ແລະ ຊຸມຊົນ ກໍຄື ຄວາມຮັບຜິດຊອບຕໍ່ໜ້າທີ່ວຽກງານ ທີ່ໄດ້ມອບໝາຍ ເພື່ອປັບປຸງກໍ່ສ້າງຕົນເອງ ໃຫ້ມີຄວາມຮູ້, ຄວາມສາມາດ, ມີຈັນຍະບັນ ແລະ ຈັນຍາທໍາ ທີ່ດີ ໃນການຮັບໃຊ້ປະຊາຊົນບັນດາເຜົ່າ ໃຫ້ມີສຸຂະພາບດີຂຶ້ນ. ຍ້ອນເຫັນໄດ້ຄວາມສຳຄັນ ພັກ-ລັດຖະບານ ແລະ ສະພາແຫ່ງຊາດ ຈຶ່ງຮັບການເຫັນດີຮັບຮອງເອົາ ກົດໝາຍປິ່ນປົວ ສະບັບປັບປຸງ ໂດຍກຳນົດເອົາວັນທີ 18 ມິຖຸນາ ຂອງທຸກໆປີເປັນວັນແພດລາວ.
ໃນພິທີດັ່ງກ່າວ ບັນດາຜູ້ເຂົ້າຮ່ວມ ໄດ້ຮ້ອງເພງສັນລະເສີນວັນແພດລາວ ແລະ ຮ່ວມກັນບໍລິ ຈາກເລືອດ ເພື່ອຊ່ວຍເຫລືອສັງຄົມຕື່ມອີກ.
ເນື້ອໃນ: ຂປລ